Política La JEC va notificar per Whatsapp a Puigdemont i Comín que no eren eurodiputats Boye explica a la demanda que no se'ls ha notificat la decisió









Aquesta tarda, l’advocat de Carles Puigdemont i Toni Comín, Gonzalo Boye, ha presentat una demanda per vulneració de drets fonamentals de la Junta Electoral Central davant la Sala Contenciosa Administrativa del Tribunal Suprem. La demanda, a la que ha tingut accés El Món, considera que el Suprem ha de corregir la JEC i declarar ambdòs eurodiputats de ple dret.

Entre els arguments exposats al llarg de 197 planes, Boye carrega contra la manca de notificació de la declaració de vacants els escons dels seus representats per part de la Junta Electoral. “Ni ha estat notificat a aquesta part de cap manera ni ha estat publicat al Butlletí Oficial de l'Estat”, subratlla. Ara bé, la part més extravagant de tot plegat és que aquesta comunicació va arribar a través d’un servei de missatgeria instantània.

“El coneixement que va tenir aquesta representació va ser el procedent d'una nota de premsa remesa per la mateixa Junta, a través del canal de missatgeria WhatsApp del Departament de Premsa del Congrés dels Diputats, a diversos mitjans de comunicació, així com, dies després, a través del Parlament Europeu, en una versió diferent de l'anterior”, explica.

“És a dir, la Junta Electoral Central no s'ha dignat a notificar als meus representats un acte amb unes conseqüències tan importants sobre el seu dret de sufragi passiu, ni ho ha publicat al Butlletí Oficial de l'Estat malgrat les importants conseqüències sobre el dret de sufragi actiu de més d'un milió d'electors que els van votar (de dos milions si considerem també els votants del Excm. Sr. Oriol Junqueras)”, rebla Boye. I conclou: “Això és més greu tenint present que la coalició Lliures per Europa (Junts) va sol·licitar expressament que li fos notificat l'acord i per la Junta Electoral Central es va convidar a consultar la pàgina web”.